ค.ร.ม. เห็นชอบ เว้นอากรขาเข้า 20% Car Seat
ค.ร.ม. เห็นชอบ เว้นอากรขาเข้า 20% ที่นั่งนิรภัยสำหรับเด็ก (Car Seat) บรรเทาภาระค่าใช้จ่ายของประชาชน
28 มิ.ย. 2565

นายอาคม เติมพิทยาไพสิฐ รมว.คลัง ตามที่ ค.ร.ม.มีมติเห็นชอบ ร่างพระราชบัญญัติจราจรทางบก (ฉบับที่ 13) พ.ศ. 2565 และประกาศในราชกิจจานุเบกษา เมื่อวันที่ 7 พฤษภาคม พ.ศ. 2565 ซึ่งสาระสำคัญส่วนหนึ่งของพระราชบัญญัติดังกล่าว กำหนดไว้ในมาตรา 7ว่า ในขณะขับรถยนต์ คนโดยสารที่เป็นเด็กอายุไม่เกิน 6 ปี ต้องจัดให้นั่งในที่นั่งนิรภัยสำหรับเด็ก หรือในที่นั่งพิเศษสำหรับเด็กเพื่อป้องกันอันตราย หากฝ่าฝืนหรือไม่ปฏิบัติตามจะมีโทษปรับไม่เกิน 2,000 บาท ซึ่งจะมีผลบังคับใช้ในวันที่ 4 กันยายน 2565 จึงได้มอบหมายให้กรมศุลกากรพิจารณามาตรการยกเว้นอากรศุลกากรสำหรับสินค้าประเภทที่นั่งนิรภัยสำหรับเด็กในระยะสั้น เพื่อเป็นการบรรเทาภาระค่าใช้จ่ายและสนับสนุนความปลอดภัยในชีวิตและร่างกายของประชาชนทั้งนี้ กรมศุลกากร ได้ตรวจสอบแล้วพบว่า ปัจจุบันตลาดที่นั่งนิรภัยสำหรับเด็กส่วนใหญ่จะเป็นการนำเข้ามาจากต่างประเทศในอัตรา 20% และมีผู้ประกอบการไทยที่ผลิตที่นั่งนิรภัยสำหรับเด็กจำนวนน้อยราย จึงประสานกับสภาอุตสาหกรรมแห่งประเทศไทย พบว่าประเทศไทยมีศักยภาพเพียงพอในการเป็นผู้ผลิตที่นั่งนิรภัยสำหรับเด็กแต่ที่ผ่านมาปริมาณความต้องการใช้ที่นั่งนิรภัยสำหรับเด็กในประเทศมีจำนวนไม่มากพอที่จะทำให้เกิดลงทุนในการผลิตสินค้า แต่หลังจากมีการบังคับใช้พระราชบัญญัติจราจรทางบก (ฉบับที่ 13) พ.ศ. 2565 แล้ว คาดว่าจะมีปริมาณความต้องการใช้ในประเทศสูงขึ้น และมีผู้ประกอบการหลายรายให้ความสนใจ ในการลงทุนเพื่อผลิตที่นั่งนิรภัยสำหรับเด็กในประเทศไทยเพิ่มมากขึ้น สภาอุตสาหกรรมแห่งประเทศไทย จึงเห็นควรลดอัตราอากรขาเข้า สำหรับที่นั่งนิรภัยสำหรับเด็ก (Car Seat) เป็นระยะเวลา 1 ปี เพื่อสนับสนุนการลดราคาให้กับผู้บริโภค และให้ผู้ประกอบการภายในประเทศสามารถประเมินศักยภาพในการผลิตและความเป็นไปได้ในการดำเนินธุรกิจ ทั้งนี้ หลังจากครบกำหนดระยะการลดอัตราอากรขอให้มีการหารือร่วมกับผู้ประกอบการในประเทศเพื่อประเมินศักยภาพในการผลิตต่อไปรมว.คลัง กล่าวเพิ่มเติมว่า กรมศุลกากรได้นำเสนอร่างประกาศกระทรวงการคลัง เรื่อง การลดอัตราอากรและยกเว้นอากรศุลกากรตามาตรา 12 แห่งพระราชกำหนดพิกัดอัตราศุลกากร พ.ศ. 2530 (ฉบับที่….) เพื่อเป็นการบรรเทาภาระค่าใช้จ่ายของประชาชน และเป็นการส่งเสริมความปลอดภัยในชีวิตและร่างกายของประชาชน ซึ่งมีสาระสำคัญในการยกเว้นอากรเฉพาะสำหรับที่นั่งนิรภัยสำหรับเด็ก (Car seat) ตามประเภทย่อย 9401.80.00 ที่นำเข้ามาตั้งแต่วันที่ประกาศในราชกิจจานุเบกษา จนถึงวันที่ 31 ธันวาคม 2566 ให้ ค.ร.ม.พิจารณา ซึ่งในวันนี้ ( 28 มิถุนายน 2565) ค.ร.ม. ได้มีมติเห็นชอบแล้วทั้งนี้ ท่านสามารถสอบถามรายละเอียดเพิ่มเติมเกี่ยวกับ การยกเว้นอากรเฉพาะสำหรับที่นั่งนิรภัยสำหรับเด็ก (Car seat) ได้ที่ ส่วนโครงสร้างอากร กองนโยบายและอุทธรณ์พิกัดอัตราศุลกากร หมายเลขโทรศัพท์ 02-667-6482 หรือ 02-667-4894 หรือสอบถามปัญหาทางศุลกากร ศูนย์บริการศุลกากร (Customs Care Center) หมายเลข 02-667-6656 หรือสายด่วน 1164